**Ред и условия за съгласуване на одобрените инвестиционни проекти от Плана за възстановяване и устойчивост за съответствие със законодателството в областта на държавните помощи**

1. Всички инвестиционни проекти от Плана за възстановяване и устойчивост (ПВУ), по отношение на съответствието им с приложимите правила за държавните помощи подлежат на съгласуване с дирекция „Европейски въпроси и политики“ (ЕВП) в Министерство на финансите.
2. На съгласуване подлежат всички проекти на документи по т. 1, разработени в някой от следните режими:

2.1. подпомагане извън обхвата на чл. 107, параграф 1 от Договора за функционирането на Европейския съюз (ДФЕС) (ОВ, С 83 от 30 март 2010 г.) – приложим режим "не помощ";

2.2. подпомагане с минимална помощ – приложим режим "de minimis" по смисъла на Регламент (ЕС) 2023/2831 на Комисията от 13 декември 2023 година относно прилагането на членове 107 и 108 от Договора за функционирането на Европейския съюз към помощта de minimis (ОВ L 2831, 15.12.2023 г. и последващите изменения) и Регламент (ЕС) 2023/2832 на Комисията от 13 декември 2023 година относно прилагането на членове 107 и 108 от Договора за функционирането на Европейския съюз към помощта de minimis за предприятия, предоставящи услуги от общ икономически интерес (ОВ L 2832, 15.12.2023 г. и последващите изменения);

2.3. подпомагане с държавна помощ, освободена от задължението за уведомяване на Европейската комисия на основание Регламент (ЕС) № 651/2014 на Комисията от 17 юни 2014 г. за обявяване на някои категории помощи за съвместими с вътрешния пазар в приложение на членове 107 и 108 от Договора (ОВ, L 187/1 от 26 юни 2014 г. и последващите изменения), наричан по-нататък "Регламент (ЕС) № 651/2014", или с друг акт на Съвета на Европейския съюз или на Европейската комисия;

2.4. подпомагане с държавна помощ, подлежаща на уведомяване (нотифициране) по реда на чл. 108, параграф 3 от ДФЕС и чл. 2 от Регламент (ЕС) № 2015/1589 на Съвета от 13 юли 2015 г. за установяване на подробни правила за прилаганет на член 108 от Договора за функционирането на Европейския съюз (ОВ, L 248 от 24 септември 2015 г.), включително на уведомяване от съображения за правна сигурност и/или предварително уведомяване (пренотификация) пред Европейската комисия.

1. Съгласуването се осъществява в два етапа:

3.1. Eтап 1 "Съгласуване на проектен фиш". На този етап се съгласува приложимостта на избрания режим по държавните помощи по проектния фиш. Съгласуването може да се извършва и по електронен път чрез изпращане на проектния фиш на дирекция ЕВП, като изразява методически насоки по съдържанието на проектния фиш, с цел осигуряване на съответствие със законодателството по държавните помощи.

3.1.1. Срокът за изразяване на методическите насоки по т. 3.1 е до 5 работни дни от постъпване на документите.

3.1.2. При изразяване на писмени коментари и становища по проектния фиш от страна на Европейската комисия, същите се предоставят своевременно за информация на Министерство на финансите по електронен път чрез изпращане на следната електронна поща: [stateaid@minfin.bg](mailto:stateaid@minfin.bg).

3.2. Етап 2 "Съгласуване на документи по одобрени за изпълнение от ЕК проекти".

Съгласуването на всички документи по даден проект, който вече е одобрен от ЕК, се осъществява преди датата на утвърждаването им от съответното ресорно министерство или ведомство, отговорно за изпълнението на проекта.

3.2.1. Министърът на финансите изразява писмено становище относно съответствието на проекта с правилата на държавните помощи, въз основа на документите по т.3.2., които следва да съдържат най-малко информацията определена в т.4. Срокът, в който министърът на финансите изразява становище е до 10 работни дни от датата на регистриране на документите по проекта в деловодството на Министерството на финансите.

3.2.2. Съгласуването се преустановява при непредставяне от ресорните министерства и ведомствата, които отговарят за изпълнението на съгласувания проект, на който и да е от документите, необходими за определяне на съответствието на мярката с режима на държавните/минималните помощи, респективно на тези, които са извън обхвата на чл. 107, параграф 1 от ДФЕС.

3.2.2.1. Съответното ресорно министерство или ведомство, което отговаря за изпълнението на съгласувания проект се уведомява за липсващите документи, като съгласуването по т. 3.2. се възобновява след тяхното предоставяне.

3.2.2.2 В случаите на възобновено съгласуване по т. 3.2.2.1. министърът на финансите изразява писмено становище относно съответствието на проекта с правилата на държавните помощи в срок до 10 работни дни от датата на постъпването на липсващите документи по процедурата в деловодството на Министерството на финансите.

3.2.3. В случай че в хода на съгласуването се установи необходимост от становище на Европейската комисия, министъра на финансите уведомява ресорните министерства и ведомствата, които отговарят за изпълнението на съгласувания проект, за предприемане на действия по изискване на становище чрез министъра на финансите. В този случай, срокът за изразяване на становище по т.3.2.1. спира да тече, до получаване на становище от Европейската комисия. Срокът по т. 3.2.1. продължава да тече след предоставяне на становище от Европейската комисия.

3.2.4. Неприетите коментари, препоръки и бележки от становището на министъра на финансите по т.3.2.1 подлежат на аргументиране от страна на ресорните министерства и ведомствата, които отговарят за изпълнението на съгласувания проект.

3.2.5. Уведомяването на Европейската комисия за проекти осъществявани в режим по т. 2.4 се извършва чрез електронната система САНИ2 съгласно указанията посочени в Практическите насоки на ЕК за бързо обработване на уведомления за държавна помощ в рамките на Механизма за възстановяване и устойчивост, които са достъпни на адрес: <https://stateaid.minfin.bg/bg/589>. Формите за уведомяване са в зависимост от вида помощ и са налични на адрес: https://competition-policy.ec.europa.eu/state-aid/legislation/forms-notifications-and-reporting\_en

3.2.6. Ранен контакт с екипа за МВУ в ГД „Конкуренция“ може да бъде осъществен на следния ел. адрес: [COMP-RRF@ec.europa.eu](mailto:COMP-RRF@ec.europa.eu), чрез дирекция „Европейски въпроси и политики“.

1. Документите по т.3.2 съдържат най-малко информация за:

4.1. правното основание на изпълнението на проекта, включително и от гледна точка на приложимото законодателство по държавните помощи и приложимите дефиниции, когато такива се прилагат, както и потвърждение, че изборът на режима по държавните помощи съответства на целите на политиката в сектора, към който е насочен проекта;

4.2. условията за кандидатстване и изпълнение по съответния проект, включително детайлна информация за всяка една от допустимите дейности, за допустимите и недопустимите разходи, крайните получатели и партньори;

4.3. указания за начина, за механизма и информационните източници, чрез които се контролира наличието и изпълнението на условията, имащи отношение към държавните помощи преди одобряване на проектното предложение и към датата на предоставяне на помощта (контролен лист, методика за проверка и др.);

4.4. информация за характера на планираните взаимоотношения между страните, предоставящи и получаващи подпомагането/помощта и имащи характер на акт, с който се предоставя помощта (договор, заповед, споразумение и др.), и когато е приложимо, указания за начина, по който се контролира наличието и изпълнението на условията, имащи отношение към държавните помощи за срока на изпълнение на проекта и/или след него, когато това е приложимо;

4.5. информация за условията, приложими спрямо партньорството, когато това е допустимо, включително да е видно какъв е размерът/интензитетът на помощта и видът на разходите за партньора;

4.6. друга релевантна информация по преценка на ресорните министерства и ведомствата, които отговарят за изпълнението на проектите от ПВУ, включително анализи за пазарни съответствия, предпроектни проучвания, прогнози, бизнес планове, обосновки и др.

4.7. за мерките, разработени като попадащи извън обхвата на чл. 107, параграф 1 от ДФЕС, ресорните министерства и ведомствата, които отговарят за изпълнението на проекта, обосновават допълнително:

4.7.1. неизпълнението на даден критерий от чл. 107, параграф 1 от ДФЕС, като се позовават на действащото национално законодателство и известие на Комисията относно понятието за държавна помощ, посочено в чл. 107, параграф 1 от ДФЕС (2016/C 262/01);

4.7.2. начина за контрол на неизпълнението на критерия по т. 4.7.1 преди, по време и след предоставяне на подпомагането, когато е приложимо.

1. В случаите на т.2.2 – т.2.4 ресорните министерства и ведомствата, които отговарят за изпълнението на проектите от ПВУ, прилагат процедурите на Закона за държавните помощи и правилника за неговото прилагане. За проектите по т.2.3 и които са в обхвата на Регламент (ЕС) № 651/2014, министърът на финансите може да изрази едновременно със становището по т.3.2. и оценка по чл. 28 от Закона за държавните помощи.
2. За проекти, по които се предвижда предоставяне на държавна помощ, която е освободена от задължението за уведомяване на основание на акт на Съвета или на Европейската комисия, всички последващи действия на ресорните министерства и ведомствата, които отговарят за изпълнението на проектите, следва да са в изпълнение на Закона за държавните помощи и правилника за неговото прилагане.
3. При изменения в проектите на документи по проекти от ПВУ, касаещи режима на помощ, на повторно съгласуване подлежат документите, които се изменят. Измененията, които не водят до промени в условията на избрания режим по държавните помощи, не се съгласуват.
4. Всяко отразяване на промени в документ от вече подадени документи за съгласуване по т.3.1 и т.3.2. се осъществява и представя за повторно съгласуване в режим "проследяване на промените" (track change). Проектите на документи по проектите от ПВУ се предоставят за становище, по реда на 3.2, на български език. В случаите, когато се съгласуват проекти в режим по т.2.3, документите се придружават и от контролен лист за съответствие по образец, който е достъпен на адрес: <https://stateaid.minfin.bg/bg/page/517>.